Broj: 711-I-1143-M-72/20-02-8

Zagreb, 12. kolovoza 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Damira Habijana, zastupnika u Hrvatskom saboru, za davanjem mišljenja Povjerenstva,** na 94. sjednici, održanoj 12. kolovoza 2020.g., daje sljedeće

**MIŠLJENJE**

**I. Na temelju članka 12. i članka 13. stavka 1. ZSSI-a dužnosnik Damir Habijan, zastupnik u Hrvatskom saboru, može istovremeno uz obnašanje navedene dužnosti za koju prima plaću ili razliku plaće, obavljati dužnost predsjednka Gradskog vijeća Grada Varaždina, ali bez prava na naknadu.**

**II. Na temelju članka 14. stavka 1. ZSSI-a dužnosnik Damir Habijan ne može istovremeno uz obnašanje dužnosti zastupnika u Hrvatskom saboru, kao ni dvanaest mjeseci nakon prestanka obnašanja navedene dužnosti, biti zamjenik predsjednika Nadzornog odbora trgovačkog društva Termoplin d.d., niti član Uprave trgovačkog društva Villa Revelin d.o.o. te je obvezan, bez odgađanja, uskladiti svoje postupanje s navedenim odredbama ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Damir Habijan, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2711-M-72/20-01-2 dana 3. kolovoza 2020. g., povodom kojeg se vodi predmet broj M-72/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Damir Habijan obnaša dužnost zastupnika u Hrvatskom saboru od 22. srpnja 2020.g. te je stoga povodom obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da od 22. srpnja 2020.g. kada je održana konstituirajuća sjednica Hrvatskoga sabora, obnaša dužnost zastupnika u Hrvatskom saboru te da je na lokalnim izborima održanim 2017.g. izabran za predsjednika Gradskog vijeća Grada Varaždina. Dužnosnik napominje da je dana 29. srpnja 2020.g. obavijestio nadležni odjel Grada Varaždina da se s danom 21. srpnja 2020.g. odriče naknade kao predsjednik Gradskog vijeća Grada Varaždina. S obzirom da odredbama ZSSI-a funkcija predsjednika gradskog vijeća nije navedena kao dužnost, dužnosnik od Povjerenstva traži mišljenje može li nastaviti obavljati navedenu funkciju i nakon stupanja na dužnost zastupnika u Hrvatskom saboru s obzirom da se odrekao naknade.

Dužnosnik nadalje navodi da je zamjenik predsjednika Nadzornog odbora trgovačkog društva Termoplin d.d. koje je Odlukom Gradskog vijeća Grada Varaždina o izmjenama i dopunama Odluke o utvrđivanju popisa pravnih osoba od posebnog interesa za Grad Varaždin od 10. lipnja 2019.g. („Službeni vjesnik“ broj 5/2019) navedeno kao pravna osoba od posebnog interesa za Grad Varaždin. S obzirom na navedeno, dužnosnik traži mišljenje može li i nadalje obavljati funkciju zamjenika predsjednika Nadzornog odbora navedenog trgovačkog društva te ako je odgovor potvrdan, može li za navedeno primati naknadu u iznosu od 3.500,00 kn sukladno Odluci Glavne skupštine društva.

Dužnosnik također navodi da je 14. siječnja 2020.g. odlukom Skupštine društva Villa Revelin d.o.o. imenovan članom Uprave navedenog trgovačkog društva za što ne prima naknadu. Dužnosnik traži mišljenje do kada mora podnijeti ostavku na navedenu funkciju.

 Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanpropračunskih fondova niti obavljati poslove upravljanja u poslovnim subjektima.

Stavkom 2. istog članka propisano je da dužnosnici, iznimno, mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju.

Člankom 9. Zakona o izborima zastupnika u Hrvatski sabor („Narodne novine“ broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 104/15. i 98/19.) propisano je da zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće.

Povjerenstvo obrazlaže da članovi predstavničkih tijela jedinica lokalne i područne (regionalne) samouprave nisu dužnosnici u smislu ZSSI-a. Međutim, pojam "druga javna dužnost" u smislu ZSSI-a ne odnosi se samo na dužnosti čiji se obnašatelji smatraju dužnosnicima u smislu članka 3. ZSSI-a, već na širi krug dužnosti koje se s obzirom na način izbora ili imenovanja, trajanje mandata, nadležnost tijela u kojem se dužnost obnaša te odgovornost prema građanima, mogu smatrati javnim dužnostima.

Slijedom navedenoga, imajući u vidu da članove predstavničkih tijela jedinica lokalne i područne (regionalne) samouprave biraju građani na neposrednim izborima, na mandat od četiri godine te uzevši u obzir nadležnosti predstavničkih tijela propisane odredbama Zakona o lokalnoj i područnoj (regionalnoj) samoupravi („Narodne novine“ br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.), Povjerenstvo ukazuje da se dužnost predsjednika Gradskog vijeća Grada Varaždina smatra drugom javnom dužnosti u smislu citiranih odredaba članaka 12. i 13. ZSSI-a.

S obzirom da je odredbama članka 9. Zakona o izborima zastupnika u Hrvatski sabor izričito propisan institut nespojivih dužnosti s dužnošću zastupnika u Hrvatskom saboru, Povjerenstvo tumači da navedeni Zakon predstavlja posebni zakon u smislu članka 13. stavka 1. ZSSI-a, kojim je zastupnicima u Hrvatskom saboru dopušteno istovremeno obnašanje onih dužnosti koje nisu propisane kao nespojive.

Budući da obnašanje dužnosti predsjednika i člana predstavničkog tijela jedinice lokalne samouprave ne predstavlja obavljanje nespojive dužnosti u smislu članka 9. Zakona o izborima zastupnika u Hrvatski sabor, nema zapreke da dužnosnik Damir Habijan istovremeno uz obnašanje dužnosti zastupnika u Hrvatskom saboru, obnaša dužnost predsjednika Gradskog vijeća Grada Varaždina.

Nadalje, člankom 4. Zakona o pravima i dužnostima zastupnika u Hrvatskom saboru („Narodne novine“, broj 55/00., 107/01., 86/09., 86/09., 91/10., 49/11., 12/12., 102/14. i 44/17.) propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika. Zastupnik koji ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Sukladno navedenom, odredbe Zakona o pravima i dužnostima zastupnika u Hrvatskom saboru ne predviđaju niti reguliraju situaciju primanja novčane naknade za neku drugu javnu dužnost koju bi zastupnici obavljali.

Pored navedenog, potrebno je navesti da niti odredbama Zakona o obvezama i pravima državnih dužnosnika („Narodne novine“, broj101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) nije propisano pravo državnih dužnosnika, među kojima su i zastupnici u Hrvatskom saboru, da pored plaće koju primaju za obnašanje državne dužnosti, primaju novčanu naknadu za istovremeno obnašanje druge javne dužnosti.

Također, iako sukladno odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) članovi predstavničkog tijela jedinice lokalne i područne (regionalne) samouprave imaju pravo na naknadu, navedenim Zakonom nije izričito propisano da pravo na naknadu imaju i oni članovi predstavničkih tijela koji istovremeno primaju plaću ili naknadu za obnašanje neke druge javne dužnosti, u konkretnom slučaju za obnašanje dužnosti zastupnika u Hrvatskom saboru.

S obzirom da niti jednim od navedenih zakona nije izričito propisano da zastupnik u Hrvatskom saboru može, istovremeno uz primanje plaće ili razlike plaće za navedenu dužnost, primati naknadu za obnašanje druge javne dužnosti, konkretno za obnašanje javne dužnosti predsjednika Gradskog vijeća Grada Varaždina, navedeni zakoni ne predstavljaju posebni zakon kojim bi bila derogirana zabrana iz članka 12. ZSSI-a.

Slijedom navedenoga, dužnosnik Damir Habijan ne može istovremeno primati plaću ili razliku plaće za obnašanje dužnosti zastupnika u Hrvatskom saboru i naknadu za obnašanje javne dužnosti predsjednika Gradskog vijeća Grada Varaždina.

Povjerenstvo je nadalje izvršilo uvid u podatke sudskog registra Trgovačkog suda u Varaždinu te utvrdilo da je pod matičnim brojem subjekta: 070000094, OIB: 70140364776 upisano trgovačko društvo Termoplin d.d., a dužnosnik Damir Habijan upisan je kao zamjenik predsjednika Nadzornog odbora tog trgovačkog društva.

U sudskom registru istog trgovačkg suda pod matičnim brojem subjekta: 081251780 upisano je i trgovačko društvo Villa Revelin d.o.o., OIB: 70770506385. Dužnosnik Damir Habijan upisan je kao direktor navedenog društva.

Povjerenstvo obrazlaže da je zabrana članstva u upravnim tijelima i nadzornim odborima trgovačkih društava iz članka 14. stavka 1. ZSSI-a propisana beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome je li trgovačko društvo proglašeno pravnom osobom od posebnog državnog interesa ili od posebnog interesa za jedinicu lokalne ili područne (regionalne) samouprave.

Povjerenstvo također ukazuje da se iznimka iz članka 14. stavka 2. ZSSI-a odnosi isključivo na članstvo u upravnim vijećima ustanova i nadzornim odborima izvanproračunskih fondova, a ne i na trgovačka društva.

Nadalje, člankom 20. stavkom 3. ZSSI-a propisano je da obveze koje za dužnosnike proizlaze iz članka 14. ZSSI-a počinju danom stupanja na dužnost i traju dvanaest mjeseci od dana porestanka obnašanja dužnosti.

Dužnosnik Damir Habijan, stoga, ne može istovremeno uz obnašanje dužnosti zastupnika u Hrvatskom saboru, kao ni u razdoblju od dvanaest mjeseci nakon prestanka obnašanja navedene dužnosti, biti zamjenik predsjednika Nadzornog odbora trgovačkog društva Termoplin d.d., kao ni član Uprave trgovačkog društva Villa Revelin d.o.o.

S obzirom da zabrana iz članka 14. stavka 1. ZSSI-a obvezuje dužnosnike od dana stupanja na dužnost, Povjerenstvo upućuje dužnosnika Damira Habijana da bez odgađanja uskladi svoje postupanje s odredbama ZSSI-a te podnese ostavku kako na funkciju direktora trgovačkog društva Villa Revelin d.o.o. tako i na funkciju zamjenika predsjednika Nadzornog odbora trgovačkog društva Termoplin d.d.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Damir Habijan, elektronička dostava
2. Odvjetničko društvo Uskoković&partneri d.o.o., Aleja kralja Zvonimira 1, p.p. 132, 42000 Varaždin
3. Objava na internetskoj stranici Povjerenstva
4. Pismohrana